CELEX: 32017R0488
Language: sk
Date: 2017-03-21 00:00:00
Title: Nariadenie Rady (EÚ) 2017/488 z 21. marca 2017, ktorým sa mení nariadenie (EÚ) 2016/44 o reštriktívnych opatreniach s ohľadom na situáciu v Líbyi

22.3.2017   
            
            
               SK
            
            
               Úradný vestník Európskej únie
            
            
               L 76/1
            
         NARIADENIE RADY (EÚ) 2017/488
   z 21. marca 2017,
   ktorým sa mení nariadenie (EÚ) 2016/44 o reštriktívnych opatreniach s ohľadom na situáciu v Líbyi
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 215,
   so zreteľom na spoločný návrh vysokého predstaviteľa Únie pre zahraničné veci a bezpečnostnú politiku a Európskej komisie,
   keďže:
   
               (1)
            
            
               Dňa 18. januára 2016 prijala Rada nariadenie (EÚ) 2016/44 (1), ktorým sa v záujme prehľadnosti konsolidovalo nariadenie Rady (EÚ) č. 204/2011 (2).
            
         
               (2)
            
            
               Článkom 16 nariadenia (EÚ) č. 204/2011 sa udelili Rade právomoci zmeniť prílohu VI uvedeného nariadenia v nadväznosti na rozhodnutie Bezpečnostnej rady Organizácie Spojených národov alebo sankčného výboru. Takéto udelenie právomoci však nebolo zahrnuté do nariadenia Rady (EÚ) 2016/44.
            
         
               (3)
            
            
               Nariadenie (EÚ) 2016/44 by sa preto malo zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Článok 21 nariadenia (EÚ) 2016/44 sa nahrádza takto:
   
      „Článok 21
      1.   Ak Bezpečnostná rada alebo sankčný výbor uvedie fyzickú alebo právnickú osobu, subjekt alebo orgán na zozname, Rada takúto fyzickú alebo právnickú osobu, subjekt alebo orgán zaradí do prílohy II alebo VI.
      2.   Ak Rada rozhodne, že sa na fyzickú alebo právnickú osobu, subjekt alebo orgán vzťahujú opatrenia uvedené v článku 6 ods. 2, príslušne zmení prílohu III.
      3.   Rada fyzickej alebo právnickej osobe, subjektu alebo orgánu uvedeným v odsekoch 1 a 2, oznámi svoje rozhodnutie vrátane dôvodov zaradenia do zoznamu, a to buď priamo, v prípade, že je ich adresa známa, alebo prostredníctvom uverejnenia oznámenia, a poskytne tak dotknutej fyzickej alebo právnickej osobe, subjektu alebo orgánu možnosť vyjadriť sa.
      4.   V prípade, že sa predložia pripomienky alebo zásadné nové dôkazy, Rada preskúma svoje rozhodnutie a príslušne informuje fyzickú alebo právnickú osobu, subjekt alebo orgán uvedené v odsekoch 1 a 2.
      5.   Ak sa Bezpečnostná rada alebo sankčný výbor rozhodne vyradiť osobu, subjekt alebo orgán zo zoznamu, alebo zmeniť identifikačné údaje fyzickej alebo právnickej osoby, subjektu alebo orgánu, ktoré sú uvedené na zozname, Rada príslušne zmení prílohu II alebo VI.
      6.   Zoznam v prílohe III sa pravidelne, najmenej raz za 12 mesiacov preskúma.“
   
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej Únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 21. marca 2017
      
         
            Za Radu
         
         
            predseda
         
         E. SCICLUNA
      
   
   
      (1)  Nariadenie Rady (EÚ) 2016/44 z 18. januára 2016 o reštriktívnych opatreniach s ohľadom na situáciu v Líbyi, ktorým sa zrušuje nariadenie (EÚ) č. 204/2011 (Ú. v. EÚ L 12, 19.1.2016, s. 1).
   
      (2)  Nariadenie Rady (EÚ) č. 204/2011 z 2. marca 2011 o reštriktívnych opatreniach s ohľadom na situáciu v Líbyi (Ú. v. EÚ L 58, 3.3.2011, s. 1).